**ข่าวประชาสัมพันธ์**

**กรุงไทยจัดกิจกรรมเฉลิมพระเกียรติ เนื่องในโอกาสมหามงคลพระราชพิธีบรมราชาภิเษก**

**ดร.เอกนิติ นิติทัณฑ์ประภาศ** ประธานกรรมการ ธนาคารกรุงไทย พร้อมด้วยคณะกรรมการ ผู้บริหารและพนักงาน ร่วมงานเฉลิมพระเกียรติ ถวายราชสักการะ และลงนามถวายพระพร สมเด็จพระเจ้าอยู่หัวมหาวชิราลงกรณ บดินทรเทพยวรางกูร เนื่องในโอกาสพระราชพิธีบรมราชาภิเษก เพื่อรวมดวงใจแสดงความจงรักภักดี ในวันที่ 9 เมษายน พ.ศ.2562 ที่บริเวณ Banking Hall นานาเหนือ

**นายผยง ศรีวณิช** กรรมการผู้จัดการใหญ่ ธนาคารกรุงไทย เปิดเผยว่า เนื่องในโอกาสพระราชพิธีบรมราชาภิเษก ในเดือนพฤษภาคมที่จะถึงนี้ ถือเป็นช่วงเวลาที่มีความสำคัญอย่างยิ่งสำหรับปวงชนชาวไทยที่จะรวมใจกันเป็นหนึ่งเพื่อแสดงพลังแห่งความจงรักภักดี โดยหน่วยงานราชการ ภาครัฐและเอกชนทุกภาคส่วน ได้ร่วมใจจัดกิจกรรมเฉลิมพระเกียรติและถวายพระพรชัยมงคลโดยพร้อมเพรียงกัน

ธนาคารกรุงไทยได้จัดงานเฉลิมพระเกียรติและถวายราชสักการะ สมเด็จพระเจ้าอยู่หัวมหาวชิราลงกรณ บดินทร เทพยวรางกูร เนื่องในโอกาสพระราชพิธีบรมราชาภิเษก โดยเชิญพระฉายาลักษณ์ สมเด็จพระเจ้าอยู่หัวมหาวชิราลงกรณ บดินทรเทพยวรางกูร ธงชาติไทย ธงตราสัญลักษณ์พระราชพิธีบรมราชาภิเษก และเครื่องราชสักการะ  พร้อมจัดโต๊ะลงนาม ถวายพระพร Online จัดนิทรรศการเฉลิมพระเกียรติเกี่ยวกับพระราชกรณียกิจ พระราชพิธีบรมราชาภิเษก เครื่องราชกกุธภัณฑ์ แหล่งน้ำศักดิ์สิทธิ์ในพระราชพิธีบรมราชาภิเษก ทั้งนี้ มีนายปิยวัฒน์ มีไพฑูรย์ เป็นผู้ออกแบบจัดดอกไม้ โดยพุ่มสักการะ และ กรวยกระทงดอกไม้ ตกแต่งด้วยการกรองดอกไม้อย่างไทย ตามแบบโบราณราชประเพณี ในโทนสีเหลือง คือ สีประจำพระองค์ สีขาว ที่แสดงถึงความบริสุทธิ์ สีทอง คือ สีแห่งความมั่งคั่งและรุ่งเรือง มี นายธชย ประทุมวรรณ นำร้องเพลงสรรเสริญพระบารมี และขับเสภาบทกวีเฉลิมพระเกียรติ “ภูมิแผ่นดิน บรมราชาภิเษก” ซึ่งประพันธ์โดย อาจารย์เนาวรัตน์ พงษ์ไพบูลย์ ศิลปินแห่งชาติ

**นายผยง ศรีวณิช** กล่าวต่อไปว่า เนื่องในโอกาสมหามงคลพระราชพิธีบรมราชาภิเษก ธนาคารจะจัดนิทรรศการเฉลิมพระเกียรติ ตลอดระยะเวลา 4 เดือน และได้เชิญชวนพนักงานทั่วประเทศ แต่งกายด้วยเสื้อโทนสีเหลือง โดยพร้อมเพรียงกัน ระหว่างวันที่ 1 เมษายน – 31 กรกฎาคม 2562 และประดับตกแต่งอาคารสาขาทั่วประเทศ เช่น ป้ายเฉลิมพระเกียรติขนาดใหญ่หน้าสาขาทั่วประเทศ จัดซุ้มเฉลิมพระเกียรติ ตั้งโต๊ะหมู่บูชา ตั้งจุดลงนามถวายพระพร ผูกผ้าสีเหลืองและสีขาวประดับ ด้านหน้าอาคารที่ทำการ และประดับธงชาติคู่กับธงตราสัญลักษณ์พระราชพิธีบรมราชาภิเษก ระหว่างวันที่ 1 เมษายน 2562 – 31พฤษภาคม 2563

ฝ่ายสื่อสารองค์กรและภาพลักษณ์

โทร. 0-2208-4174-7

9 เมษายน 2562